Valgerður S. Bjarnadóttir . ( 2018 ) . Building bridges and constructing walls : Subject hierarchies as reflected in teachers ’ perspectives towards student influence . Í Hjördís Þorgeirsdóttir og Þuríður J. Jóhannsdóttir ( ritstjórar ) , Framhaldsskólinn í brennidepli : Netla – veftímarit um uppeldi og menntun . Sérrit 2018 Það er gömul saga og ný að framtíðarmöguleikar og tækifæri ungs fólks byggist gjarnan á námsvali þess . Í því samhengi hefur stigveldi starfs - og bóknáms verið til umræðu ( sjá t.d. Niemi og Rosvall , 2013 ; Nylund o.fl. , 2018 ; Sych , 2016 ) en jafnframt hefur komið í ljós að ekki nýtur allt bóknám sömu virðingar í samfélaginu . Þannig hafa rannsóknir gefið til kynna að náttúrufræðibraut sé sú braut sem laðar að sér námslega sterka nemendur úr efri lögum samfélagsins ( Beach , 2008 ; Bleazby , 2015 ; Weis , Cipollone og Jenkins , 2014 ) og að árangur í stærðfræði greiði götu ungs fólks að vel launuðum störfum í framtíðinni ( Arnot og Reay , 2004 ; Lynch og McGarr , 2016 ; Straehler-Pohl og Gellert , 2013 ) . Á sama tíma hefur bæði alþjóðleg og íslensk menntaorðræða og skilgreind pólitísk stefna í meiri mæli einkennst af áherslu á nemendamiðað nám og tækifæri nemenda til að hafa áhrif á nám sitt ( Arnesen , Lahelma , Lundahl og Öhrn , 2014 ; Ministry of Education , Science and Culture , 2012 ) . Því er fróðlegt að skoða hvort og hvernig virðingarröð bóknámsgreina endurspeglast í viðhorfum framhaldsskólakennara til nemendaáhrifa . Sérstök áhersla er lögð á að draga fram viðhorf og sýn kennara úr mismunandi námsgreinum og af ólíkum brautum . Byggt er á viðtölum við 16 framhaldsskólakennara úr ólíkum framhaldsskólum sem allir eiga það sameiginlegt að kenna bóknámsgreinar á stúdentsprófsbrautum . Kenningalegur bakgrunnur greinarinnar byggist á kenningu Basil Bernsteins ( 2000 ) um félagsfræði menntunar . Niðurstöðurnar sýna hvernig hugmyndir kennara um áhrif nemenda í ólíkum námsgreinum styðja við og viðhalda hefðbundinni stöðu greina . Svigrúm virðist til að fækka efnisþáttum og fara hægar yfir í stærðfræði á öðrum brautum meðan mikil festa er í hraða yfirferðar og inntaki í stærðfræði á náttúrufræðibrautum . Það sem virðist ekki síst ráða þessu eru fyrir fram mótaðar hugmyndir um skort á getu og áhuga nemenda af öðrum brautum á að læra stærðfræði . Kennarar í öðrum námgreinum en stærðfræði lýsa jafnframt kennsluaðferðum og skipulagi sem felur að einhverju leyti í sér tækifæri fyrir nemendur til að hafa áhrif á það hvað og hvernig þeir læra . Þau áhrif eru mismikil og fela jafnvel í sér ógn við sett námsmarkmið . Sterk og óbreytanleg staða stærðfræðinnar er jafnframt enn greinilegri í ljósi þess hvernig brýr hafa verið byggðar og samfagleg vinna aukin í tungumálum , félagsgreinum og raungreinum . Þessar niðurstöður endurspegla íslenskan framhaldsskóla þar sem væntingar til námsgetu nemenda ráðast af vali þeirra á brautum . Þar sem skipulag stærðfræðiáfanga á náttúrufræðibraut einkennist af hraðri yfirferð , sem ekki allir ráða við , má segja að greinin þjóni hlutverki hliðvarðar , meðal annars fyrir þá nemendur sem hafa hug á raunvísindanámi . Greinin getur þannig verið umtalsverð hindrun á leið nemenda til brautskráningar af náttúrufræðibraut og jafnframt til frekari menntunar , bæði þar sem formlegar kröfur eru um undirbúning í raungreinum en jafnframt þar sem undirbúningur í raungreinum og stærðfræði er mikilvægur . Einnig er hætta á því að nemendur annarra brauta fari á mis við almenna menntun ef svigrúm til áhrifa er of mikið og ákvarðanir um inntak náms byggjast á fyrir fram gefnum hugmyndum um skort á námsgetu